Per Clausen (EL), 2006-03-29:
Nu talte hr. Jesper Langballe jo meget om, at det her forslag handlede om globalisering.
Det gør det sikkert også, men jeg skal da rose forslagsstillerne for, at de ikke har brugt ordet globalisering.
Man har så brugt ordet internationalisering i stedet for, og det er næppe meget mere præcist, men det er da et ord, som blev moderne nogle år før ordet globalisering, så selv folk i min høje alder kan jo ligesom forbinde det med noget fra ungdommen.
Ellers er udspillet jo præget af den sædvanlige danske tilgang til globaliseringsdiskussionen.
Det er jeg måske lidt skuffet over, når det nu er Socialdemokraterne, der har lavet det her, for da jeg læste overskriften, tænkte jeg: Her er nok et bud på, hvad Danmark skal gøre i forhold til de internationale organisationer, som vi er med i, for at påvirke udviklingen og dermed også påvirke de betingelser, som universitetsområdet får på både globalt og nationalt plan.
Engang var det i hvert fald sådan, at Socialdemokraterne havde det synspunkt, at vi skulle have en offensiv udenrigspolitik.
Det er tit indgået i debatter om både EU og WTO, hvor vigtigt det er at være med ved bordet.
Så mangler man bare at få en diskussion af, hvad det er, vi skal gøre ved det bord.
Det bliver ikke under det her punkt.
Det er det nationale udgangspunkt for globaliseringsdebatten og internationaliseringsdebatten, og det er også fair nok.
Jeg har sådan set også tænkt mig, at jeg vil sige noget positivt om forslaget; det skal jeg nok gøre, og det er ikke et forsøg på at skade Socialdemokraterne i deres forhandlinger med regeringen, at vi siger noget positivt om det.
Jeg vil dog alligevel starte med at sige en enkelt ting om, hvad der er Enhedslistens udgangspunkt her.
Det er sådan set, at vi synes, at det vigtige er at give unge danskere bedre muligheder for at komme til udlandet og studere.
Det er vigtigt at give de unge fra udlandet bedre muligheder for at komme til Danmark og studere.
Det er vigtigt at sikre, at også forskerne kommunikerer godt på tværs af landegrænserne, og det er også vigtigt at sikre, at vi fremover har penge til universiteter i Danmark.
Venstre var lidt tilbøjelig til at ville overlade det til markedskræfterne, om der overhovedet skulle være universiteter i Danmark, havde jeg indtryk af.
Det tror jeg er en dårlig idé, og derfor har fru Anne Grete Holmsgaard også ret i, at vil man det her, så kommer det til at koste ekstra penge.
Men når man så ser på udviklingen, og det er derfor, jeg synes, at det var meget godt at komme med et forslag, som handler om at øge udvekslingen, så er det jo, at vi i de her dage kan se konsekvenserne af regeringens, Socialdemokraternes og De Radikales politik på området, nemlig indførelsen af, at man skal betale, når man kommer fra et ikke-EØS-land.
Antallet af studerende er halveret.
Videnskabsministeren synes ikke, det er så stort et problem, for han mener at vide et eller andet sted fra, at det nok er den dårligste halvdel, som er forsvundet.
Det tror jeg ikke man kan være sikker på.
Så derfor kan vi i det forslag, der ligger her fra Socialdemokraterne, helt entydigt støtte forslaget om at afsætte penge, som er målrettet mod udenlandske studerende.
Vi synes sådan set, at det er meget fornuftigt at have både en internationalistisk og solidarisk profil på det og en profil, hvor man går efter de bedste hoveder, og jeg skulle hilse og sige, at det ikke er udelukket, at det kan kombineres.
Derudover vil jeg bare sige, at vi er positive over for, at man skaber bedre muligheder for, at studerende kan få udviklingsaftaler, og bedre muligheder for, at studerende kan sikre merit.
Jeg kender universitetsadministratorer så godt, at jeg ved, at de er kreative nok til, at de nok skal få sat gang i det her på en måde, så det ikke generer den daglige drift alt for meget at få andel i pengene.
Jeg er noget mere betænkelig over for det med markedsføringsindsatsen.
Jeg synes måske også, det bliver en lidt kompliceret sag, det der med at leje nogle folk til at fremstille Danmark som et land, der er enormt åbent og positivt over for folk fra andre lande.
Jeg er lidt betænkelig ved, om den der stipendieordning for danske studerende, som Socialdemokraterne vil indføre, i virkeligheden er udtryk for, at man her har fundet en listig måde at løse problemet med betalingsuddannelse på, sådan at vi kan få betalingsuddannelse i Danmark også for dem, der kommer fra EØS-landene, men friholde danskerne.
Jeg tror, at man skal prøve at se på, om ikke det var bedre med en lidt mere offensiv politisk strategi, hvis man ønsker at bevare gratisuddannelse, og måske skulle man overveje også at slå sig sammen med andre lande i den kamp.
Det skal jeg da gerne medvirke til her sidst på dagen.
Selv om det er tidligt, er det sidst på dagen i dag.
Mit udgangspunkt er altså, at vi har brug for, at der kommer flere udenlandske studerende til Danmark, og derfor synes jeg, det er et problem, at antallet falder.
Og det synes jeg vi skal gøre noget for at få lavet om på ved f.eks. at lave stipendieordninger, hvor man både har en social, solidarisk vinkel og også en vinkel, hvor man siger, at folk også skal være kvalificerede.
Og som jeg sagde tidligere, behøver det ikke at stå i modsætning til hinanden.
Det, man risikerer ved kun at have en betalingsordning, er jo, at det eneste, der er afgørende for, hvem der kommer, er, om de har råd.
Så det at kræve betaling sikrer ikke kvalitet.